Камал театры артистына "Алтын битлек" премиясе тапшырылачак

	16 апрельдә 19:00 сәгатьтә К.С.Станиславский һәм Вл.И. Немирович-Данченко исемендәге музыкаль театрда “Алтын битлек” – 2016 Россия милли театраль премияләрен тапшыру тантанасы була. Г.Камал исемендәге Татар дәүләт Академия театры артисты, Россиянең һәм Татарстанның халык артисты Ринат Таҗетдиновка әлеге тантанада “Театр сәнгате үсешенә зур өлеш керткәне өчен”  премия тапшырылачак.	 Премия алучылар исемлеге 2015 елның 7 декабрендә билгеле булды. Ринат Таҗетдинов әлеге премияне шәхсән үзенә генә түгел, бөтен театр коллективына бирелгән бүләк итеп кабул итте: «Алтын битлек» премиясен мин шәхсән үземә генә бирелгән бүләк итеп кабул итмим. Бу Камал театрына булган игътибар, гомумән, татар театрын зурлау. Алай гына да түгел, бу бөтен Республикабыз өчен зур бәйрәм. Россиянең абруйлы театраль премиясе Татарстанның милли театрына бирелү безнең өчен зур дәрәҗә», – ди Ринат Таҗетдинов.

“Алтын битлек” - 2016 махсус премияләренә шулай ук Россия Малый театрының сәнгать җитәкчесе Юрий Соломин, Санкт-Петербург Малый академия драма театрының сәнгать җитәкчесе Лев Додин, Санкт-Петербург дәүләт академия Балет театры сәнгать җитәкчесе Борис Эйфман һ.б. ия булды.

Исегезгә төшерәбез, Камал театрының “Минем исемем Кызыл” спектакле дә “Алтын битлек” – 2016 премиясенең лонг-исемлегенә кертелгән иде. 



“Алтын битлек” – Россия Милли театраль премиясе 1993 елда Россия Федерациясенең Театр эшлеклеләре берлеге тарафыннан булдырыла. Ул театр сәнгатендә барлык жанрлардагы спектакльләргә бирелә: драма, опера, балет, оперетта һәм мюзикл, курчак театры.

 “Алтын битлек” Милли театр фестивале һәр яз саен Россия шәһәрләрендә куелган иң игътибарга лаек спектакльләрне тәкъдим итә.

 “Алтын битлек” Россия Милли премия-фестивален оештыручылар – РФ Театр эшлеклеләре берлеге, РФ мәдәният министрлыгы, Мәскәү Хөкүмәте, “Алтын битлек” Фестивале дирекциясе.

***

Ринат Арифҗан улы Таҗетдинов 1938 елның 1 гыйнварында Татарстанның Чүп­рә­ле ра­йо­ны Ке­че Чын­лы авы­лын­да туа. 1961 ел­да Мәс­кәү­дә Щеп­кин исе­мен­дә­ге Юга­ры те­атр учи­ли­ще­сын (татар студиясе) тә­мам­лый һәм Та­тар ака­де­мия те­ат­рын­да эш­ли баш­лый. 1989-2010 елларда Татарстанның театр әһелләре берлеге рәисе.

Татарстанның Г.Тукай исемендәге Дәүләт бүләге лау­ре­а­ты — 1967, Татарстанның һәм Россиянең халык артисты — 1973, 1982, СССР­ның Дәү­ләт бүләге иясе (1986), М.Сәлимҗанов исемендәге театраль премия лауреаты (2015). 
	---	
Камал театры

	№ --- | 14.04.2016	


